พบคนไทย หนีจากกัวลาลัมเปอร์ นั่งเรือข้ามมาโก-ลก เผยมาเลย์ อยู่ลำบาก 
พบคนไทย 10 คน หอบหิ้วกระเป๋านั่งเรือพายข้ามมาทางสุไหงโก-ลก หลังจ้างเหมารถ เดินทางมาจากกัวลาลัมเปอร์ลอบข้ามแดนตามช่องทางธรรมชาติ เผยมาเลย์ความเป็นอยู่ลำบาก จึงเสี่ยงเดินทางกลับเวลา 09.00 น. วันที่ 24 เม.ย. พล.ต.ศานติ ศกุนตนาค ผู้บัญชาการกองพลทหารราบที่ 5 ซึ่งเดินทางมาอำนวยความสะดวกการเดินทางกลับของคนไทย ที่ตกค้างอยู่ในรัฐต่างๆ ของประเทศมาเลเซีย ที่บริเวณด่านพรมแดนสุไหงโก-ลก จ.นราธิวาส พร้อมเจ้าหน้าที่ทหารจำนวนหนึ่ง ได้เดินทางไปยังช่องทางข้ามธรรมชาติชุมชนหัวสะพาน เขตเทศบาลเมืองสุไหงโก-ลก หลังรับแจ้งมีกลุ่มคนไทยที่ตกค้างอยู่ในประเทศมาเลเซียจำนวนหนึ่ง ได้ลักลอบเดินทางข้ามแดนด้วยเรือพาย จากใต้สะพานด่านพรมแดนเมืองรันตูปันยัง รัฐกลันตัน จึงได้สั่งการให้เจ้าหน้าที่ทหารชุดควบคุมป้องกันชายแดนที่ 3 นำกำลังเข้าควบคุมคนไทยกลุ่มดังกล่าวพบกลุ่มคนไทยชายและหญิง จำนวน 10 คน ซึ่งมีข้าวของสัมภาระต่างๆ เต็มกระเป๋าคนละ 1-2 ใบ ถูกเจ้าหน้าที่ควบคุมตัวอยู่ใต้สะพานด่านพรมแดนสุไหงโก-ลก พล.ต.ศานติ ศกุนตนาค ผู้บัญชาการกองพลทหารราบที่ 5 จึงได้สอบถาม พบว่า ได้แอบลักลอบเดินทางมาจากกรุงกัวลาลัมเปอร์ ประเทศมาเลเซีย ตั้งแต่ในช่วงใกล้ค่ำของคืนที่ผ่านมา โดยเสียค่าใช้จ่ายเป็นค่าพาหนะต่อหัวคนละ 1500 บาท ซึ่งเจ้าของรถยนต์จะลัดเลาะเส้นทางหลีกเลี่ยงการตรวจค้นของเจ้าหน้าที่ประเทศมาเลเซีย มาถึงด่านพรมแดนเมืองรันตูปันยังในช่วงใกล้สว่าง และทราบว่าไม่สามารถที่จะเดินทางข้ามด่านพรมแดนสุไหงโก-ลก เพื่อกลับยังภูมิลำเนาได้ จึงได้ตัดสินใจพากันลักลอบเข้าแดนที่ช่องทางข้ามธรรมชาติ จนถูกเจ้าหน้าที่ทหารควบคุมตัวเอาไว้ ซึ่งการลักลอบเดินทางมาครั้งนี้ เนื่องจากมีความเป็นอยู่ลำบากในประเทศมาเลเซีย จึงพากันเสี่ยงเดินทางกลับ แม้จะถูกจับกุมก็ตามหลังจาก พล.ต.ศานติ พูดคุยกับกลุ่มคนไทยเหล่านี้แล้ว ได้ประสานไปยังเจ้าหน้าที่กองอำนวยการรับคนไทยกลับบ้าน นำรถยนต์โดยสารรับจ้างมารับกลุ่มคนไทย เข้าสู่กระบวนการคัดกรองเช็กประวัติและเปรียบเทียบปรับ ก่อนที่จะแยกส่งตัวกลับภูมิลำเนาของแต่ละคน เพื่อกักตัวดูอาการ 14 วันส่วนการเดินทางกลับของคนไทยที่ตกค้างอยู่ในรัฐต่างๆ ของประเทศมาเลเซีย ที่ผ่านการขออนุญาตสถานทูตและสถานกงสุล เพื่อกลับภูมิลำเนาโดยผ่านพรมแดนสุไหงโก-ลก ที่มีการผ่อนปรนเป็นเวลา 1 สัปดาห์ พบว่ามีคนไทยต่างทยอยเดินทางกลับอย่างต่อเนื่อง โดยนายจักกฤช อุเทนสุต นายด่านศุลกากรสุไหงโก-ลก ได้ให้เจ้าหน้าที่นำรถยนต์ของด่านศุลกากรสุไหงโก-ลก อำนวยความสะดวกไปรับคนไทยที่หน้าด่านพรมแดนเมืองรันตูปันยัง รัฐกลันตัน เช่นทุกวันที่ผ่านมา เพื่อเข้ากระบวนการคัดกรองโรคและเช็กประวัติ เมื่อผ่านกระบวนการต่างๆ แล้วเสร็จ จะนำขึ้นรถยนต์ส่งกักตัวตามภูมิลำเนาที่อาศัยอยู่ โดยมีคนไทยที่ขออนุญาตผ่านสถานทูตและสถานกงสุล เดินทางกลับภูมิลำเนาโดยผ่านพรมแดนสุไหงโก-ลก ในวันนี้ จำนวน 38 คน รวม 7 วัน มีจำนวนทั้งสิ้น 371 คน ส่วนคนไทยที่ลักลอบเดินทางกลับภูมิลำเนา โดยผ่านช่องทางธรรมชาติตามจุดต่างๆ ในวันนี้ จำนวน 67 คน รวม 7 วัน มีจำนวนทั้งสิ้น 883 คนพล.ต.ศานติ ศกุนตนาค ผู้บัญชาการกองพลทหารราบที่ 5 กล่าวว่า คนไทยที่ลักลอบข้ามแดนตามช่องทางธรรมชาติเขามีความเดือดร้อน หลังทราบว่าทางการประเทศมาเลเซียได้ขยายเวลาปิดประเทศเพิ่มขึ้นไปอีก จึงทำให้ไม่มีที่ทำมาหากิน เขาจึงต้องเดินทางกลับบ้านเพราะที่นี่คือบ้านของเขา ซึ่งมีความสบายใจมากกว่า ถึงแม้ว่าจะไม่มีเงินมากเท่าไรก็ถือว่ายังได้อยู่กับครอบครัว อย่างน้อยก็มีกิน ซึ่งการเข้ามามีระยะทางข้ามแม่น้ำเพียง 50 หรือ 60 เมตร ตามแนวชายแดนเรามีเจ้าหน้าที่ทหารของเราดูแลอยู่ตลอดเวลา เขาเข้ามาก็ต้องให้เข้าเพราะเขาเป็นคนไทย ฉะนั้นมนุษยธรรมต้องมาก่อน ส่วนเรื่องผิดกฎหมายก็ว่าไปตามกฎหมาย โดยเฉพาะอย่างยิ่งในช่วงนี้เป็นช่วงเดือนรอมฎอนของพี่น้องอิสลามด้วย เราก็ดูแลเมื่อกลับมาอยู่บ้านในช่วงนี้
พบคนไทย 10 คน หอบหิ้วกระเป๋านั่งเรือพายข้ามมาทางสุไหงโก-ลก หลังจ้างเหมารถ เดินทางมาจากกัวลาลัมเปอร์ ลอบข้ามแดนตามช่องทางธรรมชาติ เผยมาเลย์ความเป็นอยู่ลำบาก จึงเสี่ยงเดินทางกลับ
มาเลย์,คนไทยในมาเลเซีย,กัวลาลัมเปอร์,สุไหงโก-ลก,ข่าวทั่วไป